विशेष अनुबंध के तहत सिर्फ दैनिक भास्कर में
फोटोवॉल्टिक सैलऔर विंड टर्बाइन का आविष्कार होने के लगभग 150 वर्ष बाद हवा एवं सूर्य की रोशनी से विश्व की कुल 7% बिजली पैदा होती है। फिर भी, इस क्षेत्र में कुछ उल्लेखनीय घटित हो रहा है। दस वर्ष पहले एनर्जी सिस्टम के कगार पर खड़ा यह क्षेत्र अब शहरों में किसी अन्य ऊर्जा स्रोत की तुलना में तेज गति से बढ़ रहा है। कम कीमत उसे कोयला, तेल, गैस जैसे जीवाश्म ईंधन की तुलना में अधिक प्रतिस्पर्धी बना रही है। तेल फर्म बीपी का अनुमान है, अगले बीस वर्षों में ग्लोबल ऊर्जा सप्लाई में अक्षय ऊर्जा का हिस्सा 50% होगा। संसार स्वच्छ, असीमित और सस्ती बिजली के युग में प्रवेश कर रहा है।
अंतरराष्ट्रीय ऊर्जा एजेन्सी(आईईए) का कहना है, विश्व के बिजली ग्रिड को कार्बन-डाई-ऑक्साइड फेंकने वाले स्रोतों से मुक्त करने के लिए अगले बीस वर्षों में 1330 खरब रुपए से अधिक की जरूरत पड़ेगी। लेकिन, पर्याप्त आय के अभाव में लोग बिजली इंडस्ट्री में पैसा लगाने के लिए तैयार नहीं हैं। जलवायु परिवर्तन के खिलाफ चल रहे संघर्ष के कारण पिछले दस वर्षों में अमीर और विकासशील देशों में अक्षय ऊर्जा स्रोतों- हवा, सौर ऊर्जा में भारी वृद्धि हुई है। 2015 में अमेरिका, चीन और जर्मनी में सरकारों ने इन क्षेत्रों में 10 हजार अरब रुपए से ज्यादा लगाए।
अच्छी खबर है कि सब्सिडी पर आधारित अक्षय ऊर्जा का मूल्य कुछ इलाकों में घटा है। बिजली बाजार में अक्षय ऊर्जा को आगे बढ़ाने से उनकी कीमतों से अधिक निवेश पर प्रभाव पड़ा है। अमीर देशों में सरकार ने अक्षय ऊर्जा को बिजली सिस्टम पर थोप दिया है जिसे नई क्षमता की जरूरत नहीं है क्योंकि मांग गिर रही है। सप्लाई में जरूरत से ज्यादा निवेश के कारण कीमतें घटी हैं। यूरोप में बिजली का मूल्य 2008 में 80 यूरो मेगावॉट प्रतिघंटे था और अब यह 30-50 यूरो है। इस कारण पुरानी बिजली कंपनियों को भारी चोट लगी है। जर्मनी की बड़ी बिजली कंपनियों ई-ऑन और आरडब्लूई का पिछले वर्ष विभाजन हो गया। इन्होंने कर्ज से लदे परंपरागत बिजली उत्पादन हिस्से को अक्षय ऊर्जा और ग्रिड बिज़नेस से अलग कर दिया है।
हवा और सूर्य के प्रकाश से पैदा होने वाली अक्षय ऊर्जा जब 100% बिजली की मांग पूरी कर सकेगी, तब जीवाश्म ईंधन की बिजली के दाम अव्यावहारिक हो जाएंगे। बिजली के थोक मूल्य धराशायी हो जाएंगे। सऊदी अरब में स्थित ऊर्जा थिंक टैंक केपसार्क के रोलेंडो फ्यूएनटेस का दावा है, दुनिया घातक दुष्चक्र में फंस चुकी है। सब्सिडी से अक्षय ऊर्जा का उत्पादन बढ़ेगा, बिजली के मूल्य कम होंगे। यदि अक्षय ऊर्जा का 100% बाजार पर कब्जा हो जाए तो बिजली के थोक मूल्य शून्य हो जाएंगे और नया निवेश घट जाएगा। मैसाचुसेट्स इंस्टीट्यूट ऑफ टेक्नोलॉजी के फ्रांसिस सलीवन का कहना है, सोलर एनर्जी से भरपूर अमेरिका में यह चलन दिखाई पड़ने लगा है। अक्षय ऊर्जा से केवल कीमतें कम होती हैं बल्कि वह मांग को भी प्रभावित करती है। ऑस्ट्रेलिया को देखिए, वहां 15 लाख घरों की छत पर सोलर पैनल लगे हैं। इसके कई कारण हैं। वहां सूर्य की रोशनी भरपूर है। सोलर पैनल पर अभी हाल तक सब्सिडी थी, लेकिन परंपरागत ग्रिड की बिजली महंगी है। आईईए ने बताया, दक्षिण ऑस्ट्रेलिया के कुछ हिस्सों में ग्रिड के विस्तार का खर्च 2008-09 से अब दोगुना हो गया है। ऑस्ट्रेलिया में अगले दशक में सोलर पैनलों की संख्या तीन गुना होने की संभावना है। जब ग्रिड पर कम लोग निर्भर होंगे तो उसके खर्च में लोगों की भागीदारी भी कम हो जाएगी। मेलबर्न स्थित कंपनी ग्रीनसिंक के फिल ब्लाइथ की चेतावनी है, उनके देश में परंपरागत बिजली कंपनियों के बंद होने का खतरा है। वैसे, यह रातों-रात नहीं होगा।
अमेरिका के कैलिफोर्निया में अक्षय ऊर्जा के घरेलू स्रोतों का ग्रिड की बिजली की मांग और उसकी आमदनी पर प्रभाव पड़ा है। हर वर्ष सोलर पैनल लगाने वालों की संख्या बढ़ रही है। यह प्रभाव जर्मनी में भी देखा गया है। वहां 14 लाख घरों में सोलर पैनल लगे हैं। घरों में पैदा हो रही अतिरिक्त बिजली ग्रिड को भी देने की अनुमति है। कई अमेरिकी राज्यों में परंपरागत बिजली कंपनियों को ग्रिड में सौर बिजली देने वाले लोगों को पैसा देना पड़ता है। 2016 में वहां 12 राज्यों में सोलर पैनलों की संख्या दोगुनी हो गई। व्यावसायिक और उद्योग क्षेत्र भी अक्षय ऊर्जा के बड़े उपभोक्ता बन रहे हैं।
© 2016 The Economist Newspaper Limited. All rights reserved.
सब्सिडी के कारण हवा और सूर्य से बनने वाली बिजली के दाम कम हुए हैं। इसका 100 फीसदी कब्जा होने पर बिजली के थोक मूल्य शून्य हो जाएंगे। अमेरिका-ऑस्ट्रेलिया में दिखने लगा इसका असर।
mag_Deva hin_Deva hin_Deva hin_Deva hin_Deva hin_Deva eng_Latn hin_Deva